***ಆ ಕೈಗಳೆಲ್ಲಿ***

*ಚುಮು ಚುಮು ನಸುಕಿನಲಿ*

*ಮೆತ್ತನೆಯ ದಪ್ಪನೆಯ ಗಾದಿಯಲಿ*

*ಸೊಂಪಾಗಿ ನಿದ್ರಿಸುತಿರೆ*

*ಕುಲುಕಿ ಎಬ್ಬಿಸುವ ಮೆತ್ತನೆ ಕೈಗಳೆಲ್ಲಿ*

*ಕೊರೆಯುವ ಛಳಿಯಲ್ಲಿ ತಂಪನೆಯ*

*ನೀರಲ್ಲಿ ಸ್ನಾನವ ಮುಗಿಸಿರಲು*

*ಬಿಸಿ ಕಾಫಿಯ ನೀಡುವ*

*ಸುಂದರ ಕೈಗಳೆಲ್ಲಿ*

*ವಸ್ತ್ರವನು ಧರಿಸಿ ಪೌಡರನು ಒರೆಸಿ*

*ಪಾದರಕ್ಷೆಯನೇರಿಸಿ ಕೆಲಸಕ್ಕೆ*

*ಹೊರಟಿರಲು ನನ್ನತ್ತ ಬೀಸುವ*

*ಆ ನೀಳ ಕೈಗಳೆಲ್ಲಿ*

*ದಣಿದು ಸುಸ್ತಾಗಿ ಬಂದು*

*ಮಲಗಿರಲು ತಲೆನೋವೆಂದು,*

*ಪಕ್ಕದಲಿ ನಿಶ್ಯಬ್ಧವಾಗಿ ಬಂದು*

*ಹಣೆಗೆ ಉಪಶಮನ ನೀಡುವ ಕೈಗಳೆಲ್ಲಿ*

*ಮನವು ಏನನ್ನೊ ಬಯಸಿರಲು*

*ತನುವು ಮನದ ಜೊತೆಯಾಗಿರಲು*

*ಕಣ್ಣಲ್ಲಿ ಕಾತರವು ತುಂಬಿರಲು*

*ಬಂದು ಬರಸೆಳೆದಪ್ಪುವಾ ಕೈಗಳೆಲ್ಲಿ*

*— ಮಂದಸ್ಮಿತ*