***ಬಾಲ್ಯದ ಸಾಂಗತ್ಯ***

ಸಂಬಧಗಳನು ಮೀರಿನಿಂತ ಬಾಂಧವ್ಯ

ಚಿಗುರೊಡೆಸಿಹುದು ಬಾಲ್ಯದ ಸಾಂಗತ್ಯ

ನಿಷ್ಕಲ್ಮಶ ಪ್ರಾಂಜಲ ಮಧುರ ಭಾವ ಬೆಸುಗೆ

ಮನಗಳೆರಡರ ನಡುವೆ ಬೆಸೆದ ಹೊಸಗೆ

ಆಡಿದ ಆಟಗಲೆನಿತೋ

ಆದ ಗಾಯಗಳೆನಿತೋ

ಆಡಿದ ಆಟ ಮರೆಯಲಿಲ್ಲ

ಆದ ಗಾಯ ಮರೆತೆವಲ್ಲ

ಬೆಟ್ಟ ಗುಡ್ಡ ಅಲೆದೆವಲ್ಲ

ಕಾಲು ಮಾತ್ರ ಸವೆಯಲಿಲ್ಲ

ಸವಿಯ ಸಾಂಗತ್ಯದಲಿ

ದೇಹ ಕೂಡ ದಣಿಯಲಿಲ್ಲ

ಓದುವುದೇನು ಕಷ್ಟವಿರಲಿಲ್ಲ

ಆಟಕ್ಕಿಂತ ಪಾಠ ಮುಖ್ಯವಾಗಿರಲಿಲ್ಲ

ಶಾಲೆಯನ್ನೆಂದೂ ತಪ್ಪಿಸಲಿಲ್ಲ

ಮನೆಗೆಲಸ ಮರೆಯಲಿಲ್ಲ

ಮುಖ್ಯ ಮಂತ್ರಿ, ಸ್ವಚ್ಛತಾ ಮಂತ್ರಿ

ಶಾಸಕಾಂಗವೇ ಶಾಲೆಯಲಿ

ತೇಲುತ ಸ್ನೇಹದ ಕಡಲಲಿ

ಕಳೆದೆವು ದಿನಗಳ ನಲಿಯುತಲಿ

ರಜೆಯಲಿ ತಿರುಗುತ ತೋಟ ಗದ್ದೆಯನು

ಕದ್ದೆವು ಮೇದೆವು ಕಡಲೆ ಸೌತೆಯನು

ಬಿದ್ದೆವು ಎದ್ದೆವು ಸೈಕಲ್ ತುಳಿಯುತ

ತಿಂದೆವು ಮಾವು ಕೌಳಿಯನು ಹುಳಿಹುಳಿ ಎನ್ನುತ

ಐವತ್ತರ ಹರೆಯ ಕಳೆದಿರಲು ಇಂದು

ಕಳೆದ ಸುಂದರ ಕ್ಷಣಗಳು ಕಣ್ಮುಂದೆ ಬಂದು

ಮರುಕಳಿಸಿ ಬಂತು ನಮ್ಮ ಗೆಳೆತನದ ವಿಲಾಸ

ಸ್ನೇಹದ ಕಂಪನು ಬೀರುತ ಸಾಗಲಿ ನಮ್ಮ ಪ್ರವಾಸ

ಇರಲಿ ಇರದಿರಲಿ ಬಾಳಿನಲಿ ಸಿರಿತನ

ಬರದಿರಲಿ ನಮ್ಮಲ್ಲೆಂದೂ ಹಗೆತನ

ಚಿರವಾಗಿರಲಿ ನಮ್ಮ ಅನನ್ಯ ಗೆಳೆತನ

ಬಂದಾಗಲೂ ಭವಿತದಲಿ ನಮಗೆ ಮುದಿತನ

— ಮಂದಸ್ಮಿತ