***ಬಾಂಧವ್ಯ***

*ಅದೆಷ್ಟು ವಿಶಾಲವೋ ನಿನ್ನ ಹೃದಯ*

*ಓ ನನ್ನ ಮಿತ್ರ , ಸಾಗರ|*

*ನಿನ್ನ ಗಭ೯ದೊಳೆಂತಹ ಸಂಪತ್ತೊ*

*ಆಗಭ೯ ಶ್ರೀಮಂತ ನೀ ರತ್ನಾಕರ||*

*ಬರುತಿಹೆನು ದಿನಂಪ್ರತಿ ನಾ*

*ನಿನ್ನಬಳಿಗೆ ಹೊಟ್ಟೆಪಾಡಿಗಾಗಿ|*

*ನಾ ತಿಂದು, ಕೊಂಡೊಯ್ಯುತ್ತಿರುವೆ*

*ಆಹಾರವನು ಮರಿಗಳಿಗಾಗಿ||*

*ನಿನ್ನ ಮಥನ ಗೈಯದೇ ಕೈಗೆ ದಕ್ಕಲಿಲ್ಲ*

*ದೇವ ದಾನವರಿಗೂ ಏನೂ|*

*ನನ್ನಲ್ಲಿ ಏಕಿಷ್ಟು ಕರುಣೆಯೋ ನಿನಗೆ*

*ದಾತಾರ ಪೊರೆಯುತಿರುವೆ ನೀನು||*

*ಬಂದಿಹೆನು ಪುನ: ಸೂಯೋ೯ದಯದಿ*

*ಇಂದು ನಿನ್ನ ಬಳಿಸಾರಿ|*

*ಮರಳ ಬೇಕೀಗ ನನ್ನ ಗೂಡಿಗೆ*

*ಗುಟುಕನ್ನು ಹೊತ್ತು ನಾ ಬೇಗ ಹಾರಿ||*

*ನಿನ್ನ ಋಣವನ್ನೇಗೆ ತೀರಿಸುವುದೋ*

*ಈ ಜನ್ಮದಲಿ ನಾನರಿಯೆ|*

*ಸಲಹಿ ಸಾಕುತಿಹ ನಿನ್ನ*

*ಉಪಕಾರವನು ನಾನೆಂದು ಮರೆಯೆ ||*

*— ಮಂದಸ್ಮಿತ*