***ಮಾಳ ಕಂಡ ದೂರದ ಬೆಟ್ಟ***

***ಮಾಳ .....***

*ಗಿರಿಯಾ ಏನು ಹೇಳಲಿ ನನ್ನ ಈ ಪಾಡು*

*ಗಾಳಿ ಬೀಸಲು ಹಾರುವುದು ನನ್ನ ಮಾಡು||*

*ಕಟ್ಟಿಹನು ನಾಲ್ಕು ಕಂಬದ ಮೇಲೆ ನನ್ನ*

*ರಾತ್ರಿಯೆಲ್ಲ ತಾ ಕಾಯಲು ಹೊಲ ಗದ್ದೆಯನ್ನ||*

*ಬಿಸಿಲಲ್ಲಿ ನಿಂತಿರುವೆ, ಹಗಲಲ್ಲಿ ಏಕಾಂಗಿ*

*ನೆರವಾಗಿ ಬರುವೆಯಾ ನನಗೆ ಜೊತೆಯಾಗಿ||*

***ಗಿರಿ....***

*ಮಾಳಣ್ಣ, ನಿನಗಿಂತ ಬೇರಲ್ಲ ನನ್ನ ಪಾಡು|*

*ಹಿಂದೊಮ್ಮೆ ಇತ್ತು ನನ್ನಲ್ಲಿ ಕಡು ದಟ್ಟ ಕಾಡು|*

*ತಡೆಯುತಲಿದ್ದೆ ಗಾಳಿಯನು, ಹಾರದಂತೆ ನಿನ್ನ ಮಾಡು||*

*ಮಾಡಲೇನೀಗ, ದುಷ್ಟ ಮಾನವನು ಕಡಿದು ನನ್ನ ಕಾಡು*

*ಮಾಡಿಹನು ನನ್ನ ಬೋಡು, ಬಗೆದಿಹನು ದೊಡ್ಡ ಕೇಡುII*

*ಕಾಡಿರದೇ ಸುಡು ಬಿಸಿಲಲ್ಲಿ ನಾನೊಣಗುತಿರುವೆ|*

*ಮಳೆಯ ನೀರನು ಕೂಡಿಡಲಾಗದೇ ಕೊರಗುತಿರುವೆ||*

***ಮಾಳ...***

*ಗಿರಿಯಾ, ನಿನ್ನ ಮಾತಲಿದೆ ಎಂತಹ ಕಹಿ ಸತ್ಯ|*

*ಕಾರಣವದಕೆ ಈ ಕ್ರೂರ ಮನುಜನ ಕುಕೃತ್ಯ||*

*ಉಗಿಬಂಡಿಯ ಹಳಿ ಬೇರೆ ನನ್ನ ನಿನ್ನ ನಡುವೆ|*

*ಅದು ಸಾಲದೆಂಬತೆ ಚತುಷ್ಪದದ ಗೊಡವೆ||*

*ಕೇಳಿಬರುತ್ತಿತ್ತು ನಿನ್ನ ಕಾನನದ ಸಂಗೀತ ಈ ಹಿಂದೆ|*

*ಅಡಗಿ ಹೋಗಿದೆ ಆ ಗಾನ, ಕೇಳಿಸದು ಇನ್ನು ಮುಂದೆ||*

***ಗಿರಿ.....***

*ಹಿಂದೆ ನೀನಾಡಿದ ಹಿತನುಡಿಗಳು ಕಣಾ೯ಮೃತ|*

*ಇಂದು ನಾವಿಬ್ಬರೂ ಬದುಕಿದ್ದೂ ಜೀವನ್ಮೃತ ||*

***ಮಾಳ....***

*ಗಿರಿಯಾ, ದೂರದ ಬೆಟ್ಟ ಕಣ್ಣಿಗೆ ನುಣ್ಣಗೆ ಎಂಬ ನುಡಿ ನಿಜವಾಯ್ತು|*

*ನಾವೀವ೯ರೂ ಸಹ ದು:ಖಿಗಳೆಂಬ ವಿಷಯ ನನಗರಿವಾಯ್ತು||*

*— ಮಂದಸ್ಮಿತ*