***ನನ್ನೊಲವಿನ ಹುಡುಗಿ***

*ಕಳೆದು ಹೋಗಿದ್ದಾಳೆ ನನ್ನೊಲವಿನ ಹುಡುಗಿ*

*ಬದುಕಿನಂಗಳದಿ ಕನಸುಗಳ ರಂಗೋಲಿ ಬಿಡಿಸಿ*

*ಬಣ್ಣ ತುಂಬಲು ಮರೆತು ಮರೆಯಾಗಿ ಹೋಗಿದ್ದಾಳೆ*

*ಮುಂಜಾವಿನ ತಿಳು ಬಿಸಿಲ ಹೊಳೆವ ಬೆಳಕಲ್ಲಿ*

*ಕಲ್ಪನೆಯ ಇಬ್ಬನಿಗಳ ನನ್ನೆದೆಯ ಬಯಲಲ್ಲಿ*

*ಹರಡಿ ಹೋದವಳು ಕಳೆದು ಹೋಗಿದ್ದಾಳೆ*

*ದಟ್ಟ ಕರಿ ಇರುಳಿನ ಕೆಟ್ಟ ಏಕಾಂತದಲಿ*

*ಬಯೆಕೆ ಚುಕ್ಕಿಗಳ ಸವಿ ಹೃದಯದಲಿ*

*ಇರಿಸಿ ಹೋದವಳು ಸರಿದು ಹೋಗಿದ್ದಾಳೆ*

*ಬಿಸಿಲೇರಿ ಹಸಿ ಮಂಜು ಮರೆಯಾಗುವ ಮುನ್ನ*

*ಇರುಳು ಸರಿದು ಚುಕ್ಕೆಗಳು ಮುಳುಗುವ ಮುನ್ನ*

*ಹುಡುಕಿ ಕೊಡುವಿರಾ ನನ್ನೊಲವಿನ ಹುಡುಗಿಯನ್ನ*

*ಬರಿದಾದ ಬದುಕಿನಂಗಳದಿ ಬಣ್ಣ ತುಂಬುವ ಚೆಲುವೆಯನ್ನ*

*— ಮಂದಸ್ಮಿತ*