***ನೀ ಎಂದು ಬರುವೆ***

*ಬಾಳ ಗಗನದಂಗಳದ ಬಯಲಲ್ಲಿ,*

*ನಾ ಕ್ಷಣ ಕ್ಷಣಗಳೆಂಬ ಚುಕ್ಕೆಗಳೆಣಿಸುತ್ತಿರಲು*

*ಗಗನದಂಚಿನಲಿ ಬೆಳ್ಳಿ ಚಂದ್ರ ಕಂಡಂತೆ*

*ನಾ ಕಂಡೆ ನಿನ್ನ ಚಂದ್ರಮುಖಿ ನನ್ನ ಬಾಳಲಿ*

*ನೀ ಬಿಡಿಸುತ್ತ ಸುಂದರ ಚಿತ್ತಾರವನು*

*ನಿನ್ನ ಮನೆಯ ಮುಂದಿನ ಅಂಗಣದಲಿ*

*ಮೂಡಿಸಿಹೆ ಕನಸಿನ ರಂಗೋಲಿಯನು*

*ನನ್ನ ಮನದ ಬಯಲಿನಂಗಣದಲಿ*

*ಅಲ್ಲಿ ಹಚ್ಚುತ ದೀಪದ ಹಣತೆಗಳನು*

*ನಿನ್ನ ಮನೆಯ ಕೋಣೆ ಕೋಣೆಗಳಲಿ*

*ಬೆಳಗಿಸಿಹೆ ನನ್ನೊಲವಿನ ದೀಪವನು*

*ನನ್ನ ಮನದ ಕೋನ ಕೋನಗಳಲಿ*

*ಬಾಳಿನ ಪಯಣದಲಿ ಹುಣ್ಣಿಮೆ ಚಂದ್ರನಾಗಿ*

*ನನ್ನ ಮನದ ಕನಸಿನ ರಂಗೋಲಿಗೆ ರಂಗಾಗಿ*

*ನನ್ನೊಲವಿನ ದೀಪಕೆ ಪ್ರೇಮದಾ ಎಣ್ಣೆಯಾಗಿ*

*ನೀ ಎಂದು ಬರುವೆ ಗೆಳತಿ ನನ್ನ ಜೊತೆಯಾಗಿ*

*— ಮಂದಸ್ಮಿತ*