ಪಾದ - ತ್ರಾಣ

ಒಂದೊಮ್ಮೆ ಇತ್ತು

ನನಗೂ ನಿನ್ನಂತೆ ತ್ರಾಣ

ನೋಡಿ ನಗದಿರು ನೀ ನನ್ನ,

ಏ ಪಾದತ್ರಾಣ

ಇಂದೇನೋ ನೀ

ನಡೆದಿಹೆ ಜಂಬದಿಂದ

ನಿನ್ನ ಯಜಮಾನನ

ಪಾದವ ತಲೆಮೇಲೆ ಹೊತ್ತು

ನೀ ಸವೆದಾಗ ಬಿಸಾಡುವನು

ಇಂದೋ ನಾಳೆ ಯಾರಿಗೆ ಗೊತ್ತು

ನಿನ್ನಂತೆ ನಾನೂ ನಡೆದೆ

ಸಂಸಾರವ ತಲೆಯ ಮೇಲೆ ಹೊತ್ತು

ತೇದು ಸವೆದೆ ನನ್ನವರಿಗಾಗಿ

ನನ್ನ ಈ ಜೀವನ

ಕೂಡಿಡದೇ ನನಗಾಗಿ

ಯಾವುದೇ ಆಪದ್ಧನ

ಕೈಯಲ್ಲಿ ಹಣ ಕರಗಿ

ನಾನು ಬರಿದಾಗೆ

ನನ್ನವರೇ ತಳ್ಳಿದರು

ನನ್ನ ಹೊರಗೆ

ಹೊಳೆದಾಟಿದ ಮೇಲೆ

ಅಂಬಿಗನ ಮಿಂಡ

ನನ್ನವರು ತನ್ನವರು

ಎನ್ನುವುದು ಬರೀ ದಂಡ

ದೇಶ ಸುತ್ತಿ ಬರಿಗಾಲಲಿ

ಕಳೆದು ಕೊಂಡಿದೆ ಪಾದ ತ್ರಾಣ

ನೀ ನೋಡಿ ನಗದಿರು ನನ್ನ ,

ಏ ಪಾದತ್ರಾಣ

— ಮಂದಸ್ಮಿತ