***ವಸಂತನ ಆಗಮನ***

*ಹೊರಡಲನುವಾಗಿಹಳು ಫಾಲ್ಗುಣಿ*

*ಮತ್ತೆ ಬರುವೆನೆಂದು ಹೇಳುತI*

*ನಡೆದಿಹಳು ಶಿಶಿರನ ಕೈ ಹಿಡಿದು*

*ರಾಜ ಹಂಸದಂತೆ ತಾ ಬಳಕುತII*

*ಫಾಲ್ಗುಣಳ ಬೀಳ್ಕೊಂಡು ಚೈತ್ರ ಬಂದಿಹಳು*

*ಬರುತಿಹ ವಸಂತಗೆ ಸುಖಾಗಮನ ಬಯಸಿಹಳುI*

*ಮಾವಿನ ಮರದಲಿ ತಳಿರ ಚಿಗುರ ತಂದಿಹಳು*

*ವಸಂತನ ಆಗಮನಕೆ ಹಸಿರು ತೋರಣ ಕಟ್ಟಿಹಳುII*

*ಕೋಕಿಲ ಶುಕ ಪಿಕಗಳ ಕುಲವ ಇರಿಸಿಹಳು ಮಾಮರದಿ*

*ಇಂಪಾದ ಸಂಗೀತ ಗೋಷ್ಠಿ ವಸಂತನ ಮನಕೆ ಮುದದಿ*

*ಜೇನು ದುಂಬಿಗಳ ಗುಂಪಿಗೆ ನೀಡಿಹಳು ಆಹ್ವಾನ ಪತ್ರ*

*ಕೋಕಿಲ ಸಂಗೀತ ಗೋಷ್ಠಿಗೆ ಅವರದು ಶೃತಿ ಪೆಟ್ಟಿಗೆ ಪಾತ್ರ*

*ಹೊಂಗೆಯ ಟೊಂಗೆಯಲಿ ಹೂವಿನ ಚಿತ್ರ ಬಿಡಿಸಿಹಳು*

*ಬೇವಿನ ಮರದಲಿ ಹೂವಿನ ಕಂಪ ಪಸರಿಸಿಹಳು*

*ಸುಗಂಧ ದ್ರವ್ಯದ ಸಿಂಚನದಿ ಸ್ವಾಗತ ಬಯಸಿಹಳು*

*ಎಲ್ಲೆಡೆ ಬಣ್ಣ ಬಣ್ಣದ ಕುಸುಮಗಳ ಅರಳಿಸಿಹಳು*

*ವಸಂತ ಕಾಲಿಡುವೆಡೆ ಮೆತ್ತನೆಯ ಸೋಪಾನ ಹಾಸಿಹಳು*

*ಅದೋ ನೋಡು ಇಳೆಗೆ ಇಳಿದು ಬಂದ ವಸಂತ*

*ಅನಂಗನ ಹೂಬಾಣಕೆ ಸೋತು ಶರಣಾಗಿ ನಿಂತ*

*ಚೈತ್ರಳನು ಬರಸೆಳೆದು ಬಿಗಿದಪ್ಪಿಹನು ಪ್ರಕೃತಿಯಲಿ*

*ಹೋಳಿಗೆ ಹೂರಣದ ರಸದೌತಣವ ಸವಿಯುತಲಿ*

*ವಸಂತ ಚೈತ್ರಳ ಸಂಗಮ ಈ ಸುಂದರ ಪ್ರಕೃತಿಯಲಿ*

*ಹೊಸ ವರುಷ ಹೊಸ ಹರುಷ ತರಲೆಂದು ನಾ ಕೋರುತಿಹೆನಿಲ್ಲಿ*

*— ಮಂದಸ್ಮಿತ*