***ವಸುಂಧರೆಯ ಸ್ವಾಗತ ವಂಸತಗೆ***

ಇದೇನಿದು ಇಂದು ಇಂಥಹ ವಿಶೇಷವಿಹುದು

ಓ!! ಬರುತಿಹನು ವಸಂತ ಚೈತ್ರಳ ಕೈಹಿಡಿದು

ಪ್ರಕೃತಿಯೇ ಕಾದಿಹಳು ವಸಂತನ ಆಗಮನಕೆ

ಹೊಸವರುಷದ ಯುಗಾದಿಯ ಶುಭ ಕೋರಲಿಕೆ

ಉದಯಿಸಿಹನು ಹೊಂಬಣ್ಣದ ನೇಸರನು ಮೂಡಣದಿ

ಬರುತಿಹ ವಸಂತಗೆ ರಂಗಿನ ಓಕುಳಿಯ ಬೀರುವತೆರದಿ

ಹಕ್ಕಿಗಳ ಇಂಪಾದ ಇಂಚರ ನಿನಾದ ಕಲರವದ ಸಮ್ಮೇಳ

ವಸಂತನ ಆಗಮನಕೆ ವಾದ್ಯ ಗೋಷ್ಠಿಯ ಹಿಮ್ಮೇಳ

ಪಸರಿಸಿಹುದು ಎಲ್ಲೆಡೆ ಬೇವಿನ ಹೂವಿನ ಕಂಪು

ವಸಂತನ ಸ್ವಾಗತಕೆ ಸುಗಂಧ ಸಿಂಚನದ ಸೊಂಪು

ಹೊಂಗೆಯ ಹೂಗೊಂಚಲಿ ಭೃಂಗದ ಝೇಂಕಾರ

ವಸಂತಗೆ ಸುಮಧುರ ಸಂಗೀತ ಸುಧೆಯ ಓಂಕಾರ

ಮಾಮರದ ತಳಿರ ತುದಿಯಲಿ ಕೋಕಿಲ ಗಾನ

ದಣಿದ ವಸಂತನ ಮನಕೆ ಮಧುರ ಅಮೃತ ಪಾನ

ಹೂಗಳರಳಿವೆ ಮುಂಜಾವಿನ ಮಂಜಲಿ ಮಿಂದು

ಹಾಸಿವೆ ವಸಂತಗೆ ಮೆತ್ತನೆಯ ಸೋಪಾನವಿಂದು

ಯುಗಾದಿಯ ಸೊಬಗ ಬಣ್ನಿಸಲಾರೆ ಅಕ್ಷರಗಳಲಿ

ಜಗದ ಸೃಷ್ಠಿ ಸೊಬಗ ಹೊತ್ತು ನಿಂತ ಈ ತಿರೆಯಲಿ

ಬರುತಿಹುದು ಇಳೆಗೆ ಯುಗಾದಿ ವರುಷ ವರುಷ

ತರುತಿಹುದು ಮನುಕುಲಕೆ ಹರುಷ ಅನವರತ

- ಮಂದಸ್ಮಿತ